ດາວໂຫຼດ App CRI-FM93 ລະບົບ IOS
ດາວໂຫຼດ App CRI-FM93 ລະບົບ Android
ສະມາຊິກສະພາປຶກສາການເມືອງປະຊາຊົນແຫ່ງຊາດຈີນຫຼາຍທ່ານທີ່ພວມເຂົ້າຮ່ວມກອງປະຊຸມສອງສະພາແຫ່ງຊາດຈີນຢູ່ທີ່ນະຄອນຫຼວງປັກກິ່ງໄດ້ກ່າວວ່າ, ໃນຖານະເປັນ “ຕົວເມືອງທີ່ໄດ້ຈັດງານກິລາໂອລິມປິກລະດູຮ້ອນ ແລະ ງານກິລາໂອລິມປິກລະດູໜາວ ຫຼື ເອີ້ນຫຍໍ້ວ່າ ຕົວເມືອງສອງໂອລິມປິກ” ແຫ່ງທຳອິດຂອງໂລກ, ການກະກຽມ ແລະ ຈັດງານກິລາໂອລິມປິກໄດ້ຈົ່ງມໍລະດົກທີ່ອຸດົມສົມບູນໃຫ້ກັບນະຄອນຫຼວງປັກກິ່ງ, ແລະຈະປະກອບສ່ວນຂອງຈີນເຂົ້າໃນການພັດທະນາແບບຍືນຍົງ ແລະ ການຫັນປ່ຽນຮູບແບບການພັດທະນາຕາມທິດສີຂຽວຂອງໂລກ.
ໃນ “ທາງຜ່ານສະມາຊິກສະພາ” ຄັ້ງທຳອິດໃນກອງປະຊຸມສະພາປຶກສາການເມືອງປະຊາຊົນແຫ່ງຊາດຈີນຄັ້ງທີ 5 ຊຸດທີ 13, ທ່ານເສີນຈິນ ສະມາຊິກສະພາປຶກສາການເມືອງປະຊາຊົນແຫ່ງຊາດຈີນ ທັງເປັນຮອງຫົວໜ້າພະແນກວາງແຜນ ແລະກໍ່ສ້າງຂອງຄະນະກຳມະການໂອລິມປິກລະດູໜາວປັກກິ່ງກ່າວວ່າ, ໃນໄລຍະເບື້ອງຕົ້ນທີ່ອອກແບບສະໜາມກິລາໂອລິມປິກລະດູໜາວ, ກໍໄດ້ພິຈາລະນາຢ່າງເຕັມສ່ວນວ່າພາຍໃຕ້ປະຖົມປັດໄຈທີ່ຕອບສະໜອງຕາມມາດຕະຖານ ແລະ ຄວາມຕ້ອງການຂອງການແຂ່ງຂັນນັ້ນ, ສາມາດນຳໃຊ້ໄດ້ໃນຫຼາຍດ້ານເທົ່າທີ່ຈະຫຼາຍໄດ້, ພ້ອມກັນນັ້ນຈົ່ງຊ່ອງຫວ່າງທີ່ສາມາດປັບປຸງໄດ້ໃນອະນາຄົດ.
ໃນຂະນດຽວກັນທີ່ງານກິລາໂອລິມປິກລະດູໜາວໄດ້ສ້າງຄວາມຊົງຈຳທີ່ສວຍງາມໃຫ້ກັບທົ່ວໂລກ, ກໍໄດ້ຊຸກຍູ້ກິລາຫິມະ ແລະ ນ້ຳກ້ອນຂອງຈີນໄດ້ເຂົ້າສູ່ໄລຍະການພັດທະນາອັນໃໝ່. ທ່ານລຽນອີ້ໝິງ ສະມາຊິກສະພາປຶກສາການເມືອງປະຊາຊົນແຫ່ງຊາດຈີນທີ່ເຄີຍເຂົ້າຮ່ວມວຽກງານກະກຽມຈັດງານກິລາໂອລິມປິກລະດູຮ້ອນ ແລະ ງານກິລາໂອລິມປິກລະດູໜາວ, ຫົວໜ້າສະຖາບັນຄົ້ນຄວ້າການພັດທະນາຕົວເມືອງສາກົນປັກກິ່ງໄດ້ມີການພິຈາລະນາຢ່າງເລິກເຊິ່ງກ່ຽວກັບເລື່ອງນີ້, ທ່ານກ່າວວ່າ: ຄວນເພີ່ມທະວີການສະໜອງສະໜາມກິລາຫິມະ ແລະນ້ຳກ້ອນ, ຊຸກຍູ້ໃຫ້ປະຊາຊົນມີຄວາມຊິນເຄີຍໃນການຫຼິ້ນກິລາຫິມະ ແລະນ້ຳກ້ອນ, ເພີ່ມທະວີຄວາມນິຍົມຂອງປະຊາຊົນທີ່ມີຕໍ່ການບໍລິໂພກກິລາຫິມະ ແລະນ້ຳກ້ອນ. ກຳແໜ້ນໂອກາດທີ່ເອື້ອອຳນວຍຂອງງານກິລາໂອລິມປິກລະດູໜາວ, ເສີມຂະຫຍາຍກຳລັງຂອງລັດຖະບານ ແລະ ຕະຫຼາດ, ສ້າງສູນອຸດສາຫະກຳຫິມະ ແລະ ນ້ຳກ້ອນຂະໜາດໃຫຍ່ຈຳນວນໜຶ່ງ, ນຳເຂົ້າ ແລະ ສະໜັບສະໜູນການແຂ່ງຂັນກິລາລະດັບສູງທັງພາຍໃນ ແລະສາກົນມາຈັດຢູ່ນະຄອນຫຼວງປັກກິ່ງ, ເພື່ອສ້າງເວທີສຳຄັນທີ່ວາງສະແດງພາບພົດຂອງ “ຕົວເມືອງສອງໂອລິມປິກ”.